b'\n_START_ARTICLE_\nRytmi-instituutti\n_START_PARAGRAPH_\nRytmi-instituutti on yksi Suomen viidest\xc3\xa4 musiikki-instituutista. Sen teht\xc3\xa4v\xc3\xa4n\xc3\xa4 on edist\xc3\xa4\xc3\xa4 luovaa ja el\xc3\xa4v\xc3\xa4\xc3\xa4 populaarimusiikkikulttuuria. Vuonna 1990 perustetun instituutin toimitilat sijaitsevat Sein\xc3\xa4joella Rytmikorjaamolla._NEWLINE_Rytmi-instituutti toimittaa musiikin tekemist\xc3\xa4 ja musiikkialaa k\xc3\xa4sittelev\xc3\xa4 verkko-opasta, Rytmimanuaalia. Rytmimanuaalin aiheet ulottuvat s\xc3\xa4velt\xc3\xa4misest\xc3\xa4 ja sanoittamisesta uran rakentamiseen ja kehitt\xc3\xa4miseen. Lis\xc3\xa4ksi instituutti hallinnoi Rytmikorjaamolla sijaitsevaa \xc3\x84\xc3\xa4niaallot-studiolaiten\xc3\xa4yttely\xc3\xa4, jossa on esill\xc3\xa4 \xc3\xa4\xc3\xa4nentallennuksen ja -toiston laitteistoa 1930-luvulta alkaen._NEWLINE_Rytmi-instituutin p\xc3\xa4\xc3\xa4teht\xc3\xa4viin kuuluvat tutkimus-, julkaisu- ja koulutustoiminta. Toiminnan painotus on vaihdellut instituutin hankkeiden mukaisesti. Viimeisimp\xc3\xa4n\xc3\xa4 Rytmi-instituutti on keskittynyt julkaisuihin Rytmimanuaalissa sek\xc3\xa4 koulutuksiin j\xc3\xa4rjest\xc3\xa4m\xc3\xa4ll\xc3\xa4 musiikkia ja musiikkialan liiketoimintaa k\xc3\xa4sittelev\xc3\xa4\xc3\xa4 koulutusta. Osana koulutustoimintaa instituutti on j\xc3\xa4rjest\xc3\xa4nyt my\xc3\xb6s tapahtumia: elektroniseen musiikkiin keskittyv\xc3\xa4\xc3\xa4 DJ Weekendi\xc3\xa4 sek\xc3\xa4 MARS goes SAD: Sein\xc3\xa4joki Artist Day -tapahtumaa._NEWLINE_Vuosien varrella koulutuksia on j\xc3\xa4rjestetty lis\xc3\xa4ksi muun muassa instrumenttien hallinnasta, eri musiikkityyleist\xc3\xa4, studioty\xc3\xb6skentelyst\xc3\xa4, esitystekniikasta, musiikkivideon tekemisest\xc3\xa4 ja oheistuotteiden valmistamisesta. Rytmi-instituutti on my\xc3\xb6s tarjonnut b\xc3\xa4ndisoitinten opetusta, tukenut kiertuetoimintaa, j\xc3\xa4rjest\xc3\xa4nyt Rocklyriikkakilpailua sek\xc3\xa4 ollut mukana luomassa ja j\xc3\xa4rjest\xc3\xa4m\xc3\xa4ss\xc3\xa4 Suomen toiseksi suurinta musiikkialan ammattilaistapahtuma MARSia.'